নতুন মরসুমে দলকে আমূল পাল্টে ফেলতে চাইছেন ইস্টবেঙ্গল কর্তারা। বুধবার বারাসতে শিলং লাজং এফসি-র বিরুদ্ধে ম্যাচে গ্যালারিতে ছিলেন ক্লাবের ফুটবল সচিব সন্তোষ ভট্টাচার্য। ফুটবলারদের পারফরম্যান্সে একইসঙ্গে হতাশ ও বিরক্ত তিনি। বৃহস্পতিবারই মর্গ্যানের সঙ্গে বৈঠকে বসার কথা ছিল কর্তাদের।  কিন্তু তা হয়নি। ফুটবল সচিব বললেন, ‘‘ব্যক্তিগত কাজে মর্গ্যান হায়দরাবাদ যাচ্ছেন। উনি ফিরলে নতুন ফুটবলারদের তালিকা চাওয়া হবে। দলে এবার পরিবর্তন হবেই।’’ 
শনিবার অস্ট্রলিয়া ফিরে যাবেন মর্গ্যান। তার আগে সরকারিভাবে আগামী মরসুমের জন্য ইস্টবেঙ্গলের চুক্তিতে তিনি কি সই করবেন? মর্গ্যান বললেন, ‘‘দেখা যাক। ফুটবল সচিবের সঙ্গে কথা হয়েছে। আমারও কিছু বক্তব্য রয়েছে।’’ দায়িত্ব নেওয়ার আগে ক্লাবকে কি পাল্টা কোনও শর্ত দেবেন? নতুন ফুটবলারের তালিকা তুলে দেবেন? মর্গ্যান বললেন, ‘‘আমি বলেছি দলে নতুন মুখ দরকার। বিষয়টা নিয়ে এত হইচই কেন হচ্ছে বুঝলাম না। মরসুম শেষ হলে প্রত্যেক দলেই পরিবর্তন আসে। সেখানে নতুনত্ব কিছু নেই।’’ বারাসতে ম্যাচের পর  তাঁর প্রকাশ্যে বিস্ফোরক মন্তব্য নিয়েও আলোচনা চলছে। মর্গ্যান বললেন,‘‘অত্যন্ত হতাশ হয়ে পড়েছিলাম। দলের খেলায় কোনও শৃঙ্খলা ছিল না। ইস্টবেঙ্গলে‌র মতো দলে এটা চলতে পারে না।’’ এখনও উত্তেজিত ব্রিটিশ কোচ!
সূত্রের খবর, কোচের মতো কর্তারাও দলের খেলায় বীতশ্রদ্ধ। অনেকে মনে করছেন অন্য দলে যেখানে বিদেশিরা পার্থক্য গড়ে দিচ্ছেন, সেখানে ইস্টবেঙ্গলের বিদেশি ফুটবলারদের পারফরম্যান্স সাদামাটা। বেলো রজ্জাক, বার্নাড মেন্দি তো বটেই , আই লিগের সর্বোচ্চ গোলদাতা র‌্যান্টি মার্টিন্সকে নিয়েও লাল-হলুদ কর্তাদের একাংশের মোহভঙ্গ ঘটেছে। তবে কোরিয়ান ফুটবলার দো দং হিউনের সঙ্গে ক্লাবের তিন বছরের চুক্তি রয়েছে। নতুন বিদেশি ফুটবলারের বিষয়ে চূড়ান্ত সিদ্ধান্ত কোচের সঙ্গে কথা বলার পরেই নেওয়া হবে। অতীতে টোলগে ওজবি, অ্যালান গাও কিংবা অ্যান্ড্রু বরিসিচের মতো বিদেশিকে নিয়ে আসার পিছনে মর্গ্যানের ভূমিকা ছিল। শোনা যাচ্ছে, সেই কথা মাথায় রেখেই বিদেশি ফুটবলার নির্বাচনের দায়িত্ব দেওয়া হতে পারে মর্গ্যানকেই। 
ভারতীয় ফুটবলারদের মধ্যে হরমনজ্যোৎ খাবরার সঙ্গে ক্লাবের চুক্তি শেষ। চুক্তি নবীকরণের সম্ভাবনা কম। চোটপ্রবণ কেভিন লোবো, জোয়াকিম আব্রাঞ্চেস, দীপক মণ্ডল, শেহনাজ সিংহদের পারফরম্যান্সে অখুশি অনেকে। ফলে তাঁদের ভবিষ্যৎ নিয়েও প্রশ্ন থাকছে।